b'\n_START_ARTICLE_\nJuodoji gulb\xc4\x97 (filmas)\n_START_SECTION_\nSiu\xc5\xbeetas\n_START_PARAGRAPH_\nBaleto teatras Niujorke stato nauj\xc4\x85 \xe2\x80\x9eGulbi\xc5\xb3 E\xc5\xbeero\xe2\x80\x9c versij\xc4\x85. Teatro prima balerina Bet\xc4\x97 (Winona Ryder) atleid\xc5\xbeiama i\xc5\xa1 darbo d\xc4\x97l savo am\xc5\xbeiaus. \xc4\xae pagrindin\xc4\xaf vaidmen\xc4\xaf pretenduoja keletas jaun\xc5\xb3 \xc5\xa1ok\xc4\x97j\xc5\xb3, tarp kuri\xc5\xb3 yra Nina (Natalie Portman)\xc2\xa0\xe2\x80\x93 ver\xc5\xbeli mergina, iki \xc5\xa1iol gyvenanti su per daug ja besir\xc5\xabpinan\xc4\x8dia motina. Ninos motinos praeitis taip pat susijusi su baletu, ta\xc4\x8diau n\xc4\x97\xc5\xa1tumas ir k\xc5\xabdikio gimdymas u\xc5\xbekirto jai keli\xc4\x85 \xc4\xaf scen\xc4\x85. Jos did\xc5\xbeiausia svajon\xc4\x97 yra leisti savo dukrai pasiekti tai, ko ji nesugeb\xc4\x97jo pasiekti pati._NEWLINE_Baleto re\xc5\xbeisierius Tomas (Vincent Cassel) n\xc4\x97ra tikras, ar Ninos kandidat\xc5\xabra yra geriausia pagrindiniam vaidmeniui. Jis mano, kad ji puikiai susidoroja su baltosios gulb\xc4\x97s partija, bet yra pernelyg sant\xc5\xabri ir nepakankamai aistringa vaidindama juod\xc4\x85j\xc4\x85 gulb\xc4\x99. Per vien\xc4\x85 i\xc5\xa1 j\xc5\xb3 gin\xc4\x8d\xc5\xb3 d\xc4\x97l vaidmens Tomas bando pabu\xc4\x8diuoti Nin\xc4\x85 ir gauna skausming\xc4\x85 \xc4\xafkand\xc4\xaf. Nina i\xc5\xa1b\xc4\x97ga i\xc5\xa1 kambario, o Tomas suvokia, kad joje es\xc4\x85s didesnis potencialas, negu jis man\xc4\x99s, ir atiduoda jai vaidmen\xc4\xaf._NEWLINE_Dar negavus vaidmens, Nina \xc4\xafs\xc4\x97lina \xc4\xaf Bet\xc4\x97s buvus\xc4\xaf grimavimo kambar\xc4\xaf ir vagia jos kosmetik\xc4\x85 bei kelet\xc4\x85 kit\xc5\xb3 dalyk\xc5\xb3, manydama, kad jie busi\xc4\x85 jai talismanais._NEWLINE_Gavusi savo svajoni\xc5\xb3 vaidmen\xc4\xaf, Nina pradeda kent\xc4\x97ti nuo keist\xc5\xb3 ir kraupi\xc5\xb3 haliucinacij\xc5\xb3: jos motinos paveikslai pavirsta gyvais, vaiposi atspindys veidrodyje, ant nugaros atsiranda keistas i\xc5\xa1b\xc4\x97rimas su kraujuojan\xc4\x8diais \xc4\xafdr\xc4\x97skimais. Ninos motina mano, kad dukra v\xc4\x97l ken\xc4\x8dia nuo savo seno \xc4\xafpro\xc4\x8dio draskytis od\xc4\x85 naktimis._NEWLINE_Tuo pa\xc4\x8diu laiku su Nina \xc4\xafkyriai bando u\xc5\xbemegzti draugyst\xc4\x99 kita jauna \xc5\xa1ok\xc4\x97ja vardu Lili (Mila Kunis). Lili yra Ninos prie\xc5\xa1yb\xc4\x97: dr\xc4\x85si, \xc4\xaf\xc5\xbe\xc5\xabli ir ma\xc5\xbeai ko bijanti mergina. Nina jau\xc4\x8dia potrauk\xc4\xaf Lili, nes draug\xc4\x97s gyvenime yra visa tai, ko tr\xc5\xabksta Ninai jos pilkojoje kasdienyb\xc4\x97je._NEWLINE_Tomas negali susitaikyti su Ninos var\xc5\xbelumu ir kritikuoja j\xc4\x85 vis grie\xc5\xbe\xc4\x8diau. Jis bando j\xc4\x85 sugundyti. Paskui jis pataria Ninai prad\xc4\x97ti \xe2\x80\x9e\xc4\x8diupin\xc4\x97ti save\xe2\x80\x9c, jeigu ji taip bijo prarasti savo nekaltum\xc4\x85 su vyru. Nina bando masturbuoti, ta\xc4\x8diau jai nuolat sutrukdo aplinkyb\xc4\x97s\xc2\xa0\xe2\x80\x93 mieganti jos kambaryje motina arba keistos haliucinacijos vonioje._NEWLINE_Vien\xc4\x85 vakar\xc4\x85 po repeticijos verkian\xc4\x8di\xc4\x85 Nin\xc4\x85 randa sal\xc4\x97je Lili. Nina pasakoja kolegei apie savo r\xc5\xabpes\xc4\x8dius. Kit\xc4\x85 ryt\xc4\x85 Tomas puola prie Ninos ir ima j\xc4\x85 barti, po ko Ninai darosi ai\xc5\xa1ku, kad Lili visk\xc4\x85 Tomui papasakojusi. Nina ir Lili susibara tuo pagrindu._NEWLINE_Vakare motina pradeda klausin\xc4\x97ti Nin\xc4\x85 apie jos santykius su Tomu. Nina vengia atsakym\xc5\xb3. Staiga pokalb\xc4\xaf pertraukia skambutis \xc4\xaf duris. Laiptin\xc4\x97je stovi Lili, at\xc4\x97jusi atsipra\xc5\xa1yti u\xc5\xbe savo poelg\xc4\xaf. Lili pra\xc5\xa1o, kad Nina nuva\xc5\xbeiuot\xc5\xb3 su ja pavakarieniauti ir i\xc5\xa1gerti po kokteil\xc4\xaf. Ninos motina neleid\xc5\xbeia merginoms kalb\xc4\x97ti, ai\xc5\xa1kindama, kad jau v\xc4\x97lu ir Nina turi pavalgyti ir ruo\xc5\xa1tis lovon. Suerzinta motinos, Nina pagriebia savo palt\xc4\x85 ir i\xc5\xa1va\xc5\xbeiuoja su Lili. Klube Lili sugeba \xc4\xafkalbinti Nin\xc4\x85 i\xc5\xa1gerti narkotin\xc4\x99 piliul\xc4\x99. Gana greitai Nina pasiekia euforijos b\xc5\xabsen\xc4\x85. Merginos gr\xc4\xaf\xc5\xbeta pas Nin\xc4\x85 po vidurnak\xc4\x8dio. Ninos motina pradeda barti j\xc4\x85 u\xc5\xbe \xc4\xaf\xc5\xbe\xc5\xabl\xc5\xb3 elges\xc4\xaf. Nina parei\xc5\xa1kia motinai koridoriuje, kad klube j\xc4\x85 \xe2\x80\x9epavar\xc4\x99 bernai\xe2\x80\x9c, u\xc5\xbe k\xc4\x85 gauna antaus\xc4\xaf. \xc5\xa0okiruota motinos elgesiu, girtoji Nina u\xc5\xbesirakina savo kambaryje su Lili. Merginos padeda myl\xc4\x97tis, ir Lili sukelia Ninai jos pirm\xc4\x85 gyvenime orgazm\xc4\x85 oraliniu seksu. Po sekso Lili mesteli Ninai ant veido pagalv\xc4\x99, baigdama scen\xc4\x85._NEWLINE_Nina atsibunda ryte ir suvokia, kad labai v\xc4\x97luoja \xc4\xaf repeticij\xc4\x85. \xc4\xaeb\xc4\x97gusi \xc4\xaf virtuv\xc4\x99, ji pastebi, kad motina s\xc4\x97di susiraukusi ir nekalba su ja. Ji i\xc5\xa1b\xc4\x97ga i\xc5\xa1 nam\xc5\xb3 ir skuba \xc4\xaf darb\xc4\x85. Sal\xc4\x97je ji i\xc5\xa1girsta muzik\xc4\x85 i\xc5\xa1 savo vaidmens ir pamato Lili repetuojant juodosios gulb\xc4\x97s akt\xc4\x85. Nina prib\xc4\x97ga prie Lili ir pradeda jai priekai\xc5\xa1tauti d\xc4\x97l to, kad toji nepa\xc5\xbeadino jos i\xc5\xa1eidama ryte. Lili nusijuokia ir parei\xc5\xa1kia, kad vis\xc4\x85 nakt\xc4\xaf praleidusi su bernu i\xc5\xa1 klubo ir kad Ninai viskas prisisapnav\xc4\x99._NEWLINE_Nina vis labiau bijo, kad Lili nori klastingai atimti jos vaidmen\xc4\xaf. Isteri\xc5\xa1kai verkdama, ji pasiveja koridoriuje Tom\xc4\x85 ir maldauja jo neleisti Lili b\xc5\xabti jos pavaduotoja._NEWLINE_Vis\xc4\x85 vakar\xc4\x85 prie\xc5\xa1 baleto atidarymo dien\xc4\x85 Nina repetuoja savo \xc5\xa1ok\xc4\xaf sal\xc4\x97je. J\xc4\x85 nuolat persekioja vis kraupesn\xc4\x97s haliucinacijos. I\xc5\xa1sigandusi ir nusiminusi, Nina va\xc5\xbeiuoja \xc4\xaf ligonin\xc4\x99 pas Bet\xc4\x99, kuri prie\xc5\xa1 por\xc4\x85 dien\xc5\xb3 \xc5\xa1oko po ma\xc5\xa1ina ir susi\xc5\xbealojo koj\xc4\x85, negal\xc4\x97dama susitaikyti su savo karjeros pabaiga ir nauja pad\xc4\x97timi. Nina bando sugr\xc4\x85\xc5\xbeinti Betei pavogtus i\xc5\xa1 jos daiktus. Bet\xc4\x97, grau\xc5\xbeiama \xc5\xbeiaurios depresijos, pa\xc4\x8diumpa peil\xc4\xaf ir pradeda d\xc5\xabrin\xc4\x97ti juo savo veid\xc4\x85. Paband\xc5\xbeius j\xc4\x85 sulaikyti, Nina i\xc5\xa1b\xc4\x97ga i\xc5\xa1 palatos ir \xc4\xaflekia \xc4\xaf lift\xc4\x85. Lifte ji staigiai pastebi, kad ka\xc5\xbekod\xc4\x97l jos rankose atsirad\xc4\x99s tas pats kruvinas peilis, kuriuo buvo pjovusis Bet\xc4\x97. Apimta panikos, Nina apleid\xc5\xbeia \xe2\x80\x9enusikaltimo viet\xc4\x85\xe2\x80\x9c._NEWLINE_Sugr\xc4\xaf\xc5\xbeusi namo, Nina pastebi, kad jos motinos paveikslai v\xc4\x97l su ja \xc5\xa1neka ir vaiposi. Ji nupl\xc4\x97\xc5\xa1ia juos nuo sienos ir b\xc4\x97ga \xc4\xaf vonios kambar\xc4\xaf. Veidrodyje ji mato, kad jos i\xc5\xa1b\xc4\x97rimas i\xc5\xa1sklid\xc4\x99s po vis\xc4\x85 nugara ir atrodo kaip \xc5\xbe\xc4\x85sies oda. Kai kuriose vietose pro od\xc4\x85 ky\xc5\xa1o a\xc5\xa1tr\xc5\xabs juodi galiukai. Patraukiusi vien\xc4\x85 i\xc5\xa1 j\xc5\xb3, Nina i\xc5\xa1traukia i\xc5\xa1 po odos juod\xc4\x85 pauk\xc5\xa1\xc4\x8dio plunksn\xc4\x85. Nina b\xc4\x97ga \xc4\xaf savo kambar\xc4\xaf, kur jai pradeda l\xc5\xab\xc5\xbeti kojos. Nina bando i\xc5\xa1sitiesti ir krenta ant grind\xc5\xb3 susimu\xc5\xa1usi galv\xc4\x85 ir praradusi s\xc4\x85mon\xc4\x99._NEWLINE_Mergina atsibunda tik kit\xc4\x85 vakar\xc4\x85. Motina s\xc4\x97di prie jos lovos su nerimo i\xc5\xa1rai\xc5\xa1ka veide. Ant Ninos rank\xc5\xb3 u\xc5\xbemautos kojin\xc4\x97s. Motina ai\xc5\xa1kina, kad vis\xc4\x85 nakt\xc4\xaf Nina band\xc5\xbeiusi save draskyti. Ji sako, kad skambino \xc4\xaf teatr\xc4\x85 ir pasak\xc4\x97, kad Ninos savijauta esanti prasta ir ji praleisianti premjer\xc4\x85. \xc5\xa0okiruota Nina i\xc5\xa1\xc5\xa1oka i\xc5\xa1 lovos ir, apvertusi baldus bei i\xc5\xa1sukusi bandan\xc4\x8diai j\xc4\x85 sulaikyti motinai rank\xc4\x85, skuba \xc4\xaf darb\xc4\x85. Tomas, nesitik\xc4\x97j\xc4\x99s Ninos pasirodant, parei\xc5\xa1kia jai, kad vaidinti gulb\xc4\x99 jau ruo\xc5\xa1iasi Lili. Po trumpo pokalbio Tomas sutinka leisti Ninai vaidinti._NEWLINE_Pirmajame akte Nina netik\xc4\x97tai i\xc5\xa1krenta partneriui i\xc5\xa1 rank\xc5\xb3. Prasid\xc4\x97jus pertraukai, Tomas \xc5\xa1aukia, kad Nina susivaldyt\xc5\xb3. Nina gr\xc4\xaf\xc5\xbeta \xc4\xaf savo grimavimo kambar\xc4\xaf ir pamato Lili s\xc4\x97dint prie\xc5\xa1 jos staliuk\xc4\x85. Lili \xc4\xaf\xc5\xbe\xc5\xabliai parei\xc5\xa1kia, kad Nina turb\xc5\xabt nesusidorosianti su vaidmeniu antrajame akte. Nina ir Lili pradeda pe\xc5\xa1tis. Per m\xc5\xab\xc5\xa1\xc4\xaf Lili atsitrenkia galva \xc4\xaf didel\xc4\xaf sienin\xc4\xaf veidrod\xc4\xaf, kuris sud\xc5\xab\xc5\xbeta \xc4\xaf daug skeveldr\xc5\xb3. M\xc5\xab\xc5\xa1is t\xc4\x99siasi ant grind\xc5\xb3. Lili bando u\xc5\xbedusinti Nin\xc4\x85 rankomis. Tada Nina pa\xc4\x8diumpa vien\xc4\x85 i\xc5\xa1 veidrod\xc5\xbeio skeveldr\xc5\xb3 ir smeigia j\xc4\xaf Lili \xc4\xaf pilv\xc4\x85. Lili mir\xc5\xa1ta vietoje._NEWLINE_Nina \xc4\xaftraukia lavon\xc4\x85 \xc4\xaf spint\xc4\x85, persirengia ir i\xc5\xa1eina \xc4\xaf scen\xc4\x85. Nebesivar\xc5\xbeydama ir nebesusilaikydama, Nina aistringai atlieka vis\xc4\x85 juodosios gulb\xc4\x97s akt\xc4\x85. Jai \xc5\xa1okant ant jos rank\xc5\xb3 auga juodos gulb\xc4\x97s plunksnos. Akto pabaigoje Nina nusilenkia, apimdama savo liemen\xc4\xaf gulb\xc4\x97s sparnais. Ovacijos ilgai nenutyla. Visa publika ploja stov\xc4\x97dama. I\xc5\xa1 \xc5\xbei\xc5\xabrov\xc5\xb3 sal\xc4\x97s matosi, kad Nina neturi joki\xc5\xb3 sparn\xc5\xb3, ta\xc4\x8diau, jos \xc5\xa1e\xc5\xa1\xc4\x97lis ant sienos visgi yra sparnuotas. Nina sugr\xc4\xaf\xc5\xbeta \xc4\xaf savo grimavimo kambar\xc4\x97l\xc4\xaf persirengti paskutiniam aktui. Staiga ka\xc5\xbekas pasibeld\xc5\xbeia \xc4\xaf duris. Nina atidaro duris ir pamato\xe2\x80\xa6 Lili, at\xc4\x97jusi\xc4\x85 j\xc4\x85 pasveikinti su s\xc4\x97kmingai suvaidintu aktu. U\xc5\xbedarius duris, Nina puola prie spintos, atidaro j\xc4\x85 ir mato, kad joje n\xc4\x97ra jokio lavono. Nina supranta, kad m\xc5\xab\xc5\xa1is su Lili buvo dar viena haliucinacija. Ta\xc4\x8diau ji pastebi, kad veidrodis vis d\xc4\x97lto yra sudau\xc5\xbeytas, o aplinkui guli i\xc5\xa1skraid\xc5\xbeiusios skeveldros. Staiga Nina pamato skyl\xc4\x99 savo suknel\xc4\x97je. Pro skyl\xc4\x99 l\xc4\x97tai sunkiasi kraujas. Ji \xc4\xafki\xc5\xa1a pir\xc5\xa1tus \xc4\xaf \xc5\xbeaizd\xc4\x85 ir i\xc5\xa1traukia i\xc5\xa1 jos stiklo gabal\xc4\x85. Nina suvokia, kad per haliucinacij\xc4\x85 ji su\xc5\xbealojusi pati save, o ne Lili, kurios net nebuvo kambaryje._NEWLINE_Vos \xc4\xafveikdama stipr\xc4\x97jant\xc4\xaf skausm\xc4\x85 pilve, Nina persirengia baltais r\xc5\xabbais ir gr\xc4\xaf\xc5\xbet\xc4\x85 scenon. Ji atlieka paskutin\xc4\xaf akt\xc4\x85. Jos motina su susiraukusiu nuo \xc4\xaftampos veidu s\xc4\x97di \xc5\xbei\xc5\xabrov\xc5\xb3 sal\xc4\x97je. Akto gale Nina nu\xc5\xa1oka nuo improvizuotos uolos \xc5\xbeemyn ant i\xc5\xa1 anksto paruo\xc5\xa1to \xc4\x8diu\xc5\xbeinio. \xc5\xbdi\xc5\xabrovai v\xc4\x97l garsiai \xc5\xa1aukia ir ploja sveikindami talenting\xc4\x85j\xc4\x85 balerin\xc4\x85. Tomas puola prie \xc4\x8diu\xc5\xbeinio kur guli Nina, nor\xc4\x97damas pasveikinti j\xc4\x85 su nuostabiai s\xc4\x97kmingu debiutu. Pa\xc5\xbei\xc5\xabr\xc4\x97j\xc4\x99 \xc4\xaf Ninos pus\xc4\x99, visi \xc5\xa1ok\xc4\x97jai pamato, kad ant jos suknel\xc4\x97s pilvo srityje atsirado did\xc4\x97janti raudona d\xc4\x97m\xc4\x97. Tomas suvokia, kad Ninos pilvas su\xc5\xbealotas ir kraujuoja. Jis liepia kitoms balerinoms tuoj i\xc5\xa1kviesti greit\xc4\x85j\xc4\x85 pagalb\xc4\x85, o pats paklausia greitai silpstan\xc4\x8dios nuo kraujavimo Ninos, kas jai atsitik\xc4\x99. Nina tyliai atsako: \xe2\x80\x9eA\xc5\xa1 tai pajutau. Tobula\xe2\x80\xa6 A\xc5\xa1 buvau tobula\xe2\x80\xa6\xe2\x80\x9c'